作者:陳著
標題:沁園春
內容:月旦評中，有如公者，更誰與儔。看紛紛仁意，春風和氣，堂堂義事，砥柱中流。已重物輕，身窮道泰，卻占人間第一籌。回頭笑，彼紛紛名利，過影浮漚。夷猶。庭戶清幽。算此境神仙別一洲。但燒香掛畫，呼童掃地，對山揖水，共客登樓。付與兒孫，只將方寸，此外無求百不憂。宜多壽，自今開八帙，到八千秋。